დანართი N1

**ზუგდიდის მუნიციპალიტეტის ტერიტორიაზე რეგისტრირებული ახალგაზრდებისთვის ახალგაზრდული პროექტების დაფინანსებისა და თანადაფინანსების პროგრამის განხორციელების  წესი**

ეს წესი განსაზღვრავს ზუგდიდის მუნიციპალიტეტის მერიის მიერ, ახალგაზრდული ორგანიზაციების იმ ახალგაზრდული პროექტების დაფინანსებისა და თანადაფინანსების პირობებს, რომლებიც ვრცელდება ზუგდიდის მუნიციპალიტეტის ტერიტორიაზე რეგისტრირებულ ახალგაზრდებზე.

**მუხლი 1.  ზოგადი დებულებები**

1. ზუგდიდის მუნიციპალიტეტის ტერიტორიაზე რეგისტრირებული ახალგაზრდებისთვის, ახალგაზრდული პროექტების განსახორციელებლად, ფინანსური ხელშეწყობის (დაფინანსება/თანადაფინანსება) პროგრამაში მონაწილეობის უფლება აქვთ ახალგაზრდული მიმართულებით მომუშავე ორგანიზაციებს.
2. აღნიშნული პროგრამის ფარგლებში დაფინანსებული/თანადაფინანსებული პროექტი უნდა განხორციელდეს ზუგდიდის მუნიციპალიტეტში რეგისტრირებული ადგილობრივი/დევნილი ახალგაზრდების ჩართულობით.
3. ზუგდიდის მუნიციპალიტეტის მერიის ახალგაზრდული პროექტების ფინანსური ხელშეწყობის (დაფინანსება/თანადაფინანსება) პროგრამის განსახორციელებლად ზუგდიდის მუნიციპალიტეტის მერიაში მერის ბრძანებით შექმნილია ზუგდიდის მუნიციპალიტეტის ტერიტორიაზე რეგისტრირებული ახალგაზრდებისთვის ახალგაზრდული პროექტების დაფინანსებისა და თანადაფინანსების მუდმივმოქმედი კომისია.
4. კომისია მოიწვევა საჭიროებისამებრ, ყოველი თვის პირველ კვირას კომისიის თავმჯდომარის მიერ.
5. კომისიის სხდომა უფლებამოსილია მიიღოს გადაწყვეტილება, თუ სხდომას ესწრება კომისიის წევრთა ნახევარზე მეტი.
6. დაინტერესებულმა პირმა განცხადება და მასზე დართული დოკუმენტაცია უნდა წარმოადგინოს ქართულ ენაზე, ხოლო უცხო ენაზე შესრულებული დოკუმენტაცია თარგმნილი ქართულ ენაზე და დამოწმებული სანოტარო წესით.
7. ახალგაზრდულ ორგანიზაციას შესაძლებლობა ექნება წელიწადში არაუმეტეს ერთხელ მომართოს მერიას ახალგაზრდული პროექტების დაფინანსების/თანადაფინანსების მოსაპოვებლად.

**მუხლი 2.  პროგრამის მიზანი**

1. პროგრამის მიზანია, ახალგაზრდული მიმართულებით მომუშავე ორგანიზაციებმა საკუთარ გამოცდილებაზე დაყრდნობით შეიმუშავონ ზუგდიდის მუნიციპალიტეტის ტერიტორიაზე რეგისტრირებულ 14-დან 29 წლამდე ახალგაზრდებზე (ადგილობრივი/დევნილი) ორიენტირებული  პროექტები. პროექტმა ხელი უნდა შეუწყოს ახალგაზრდული საქმიანობის განვითარებას და  ზუგდიდის მუნიციპალიტეტში რეგისტრირებული ახალგაზრდების ინტერესებს.
2. ახალგაზრდული პროექტების დაფინანსების/თანადაფინანსების პროგრამის ფარგლებში სამიზნე ჯგუფის მინიმალურ ოდენობად სასურველია განისაზღვროს არანაკლებ 25 ახალგაზრდა.
3. კომისიაზე განსახილველად შეიძლება წარმოდგენილ იქნეს პროექტები, რომლებიც ემსახურებიან:

* ჯანსაღი ცხოვრების წესის პოპულარიზაციას;
* გენდერული თანასწორობის მიღწევას;
* მრეწველობას და  ინოვაციას;
* ხარისხიანი განთლების ხელშეწყობას;
* ფოტო-მედია ხელოვნების პოპულარიზაციას;
* ტურიზმის ხელშეწყობას;
* დედამიწის ეკოსისტემის დაცვას;
* ინკლუზიური და თანასწორი განათლების უზრუნველყოფას ახალაგზრდებისთვის;
* მშვიდობიანი საზოგადოების ჩამოყალიბებას და მდგრადი მომავლის მიღწევას (მშვიდობის მშენებლობის ხელშეწყობა და გაეროს მდგრადი განვითარების მიზნების განხორციელების ხელშეწყობა).

1. დასაფინანსებელი პროექტი უნდა შეესაბამებოდეს  საქართველოს ახალგაზრდული პოლიტიკის კონცეფციით გათვალისწინებულ მიზნებს და ამოცანებს და ზუგდიდის მუნიციპალიტეტის ახალგაზრდობის განვითარების სტრატეგიის დოკუმენტის მიზნებს.

**მუხლი 3. ზუგდიდის მუნიციპალიტეტის მერიის ახალგაზრდული პროექტების  ფინანსური ხელშეწყობის (დაფინანსება/თანადაფინანსება) კრიტერიუმები**

1. ზუგდიდის მუნიციპალიტეტის მერიის ახალგაზრდული პროექტების  ფინანსური ხელშეწყობის (დაფინანსება/თანადაფინანსება) პროგრამაში მონაწილეობის მისაღებად დაინტერესებული პირის მიერ წარმოდგენილი უნდა იყოს:
   1. განცხადება მერის სახელზე;
   2. საპროექტო განაცხადი (ინფორმაცია ორგანიზაციის შესახებ, შევსებული სააპლიკაიო ფორმა, ბიუჯეტის ფორმა და განხორციელების გეგმა);
   3. სხვა დოკუმენტაცია, რომელიც წარმოაჩენს პროექტის დაფინანსების საჭიროებას;
   4. განმცხადებელი ორგანიზაციის ამონაწერი საჯარო რეესტრის ეროვნული სააგენტოდან;
   5. განმცხადებლის პირადობის მოწმობის ან პასპორტის ასლი;
   6. პროექტში მონაწილე პირთა დაბადების მოწმობის/პირადობის მოწმობის/პასპორტის ასლი;
   7. სახელმწიფო სერვისების განვითარების სააგენტოდან საინფორმაციო ბარათი/დევნილის შემთხვევაში, ცნობა რეგისტრაცის შესახებ;
   8. თუ პროექტი დაგეგმილია არასრულწლოვანი პირების მონაწილეობით, ასევე თუ ის ხორციელდება ზუგდიდის მუნიციპალიტეტის ფარგლებს გარეთ, პროექტის ავტორი ვალდებულია წარმოადგინოს არასრულწლოვანი მონაწილეების მშობლების/კანონიერი წარმომადგენლის ნოტარიულად დამოწმებული თანხმობა;
   9. განმცხადებელი ორგანიზაციის საბანკო რეკვიზიტები.
2. კომისიაზე განსახილველად წარმოდგენილი პროექტი უნდა შეესაბამებოდეს პროექტის შედგენისთვის დადგენილ სტანდარტებს.
3. მერიის მიერ წარმოდგენილი პროექტის დაფინანსება/თანადაფინანსება უნდა გახორციელდეს არანაკლებ 2000 (ორი ათასი) და არაუმეტეს 5 000 (ხუთი ათასი) ლარით.
4. 2000 (ორი ათასი) ლარამდე ღირებულების პროექტის შემთხვევაში მერია განახორციელებს სრულ დაფინანსებას,
5. 2000 (ორი ათასი) ლარიდან 5000 (ხუთი ათასი) ლარამდე ღირებულების პროექტის შემთხვევაში მერია განახორციელებს თანადაფინანსებას, რომელიც არ უნდა აღემატებოდეს პროექტის სრული ღირებულების 90 %-ს.
6. პროექტის დაფინანსების/თანადაფინანსების შემთხვევაში თანხის ჩარიცხვა განხორციელდება კანონმდებლობით დადგენილი წესის შესაბამისად.

**მუხლი 4.   პროგრამის ფინანსური უზრუნველყოფა**

1. პროგრამის ფინანსური უზრუნველყოფა ხორციელდება ზუგდიდის მუნიციპალიტეტის ბიუჯეტით, სპორტული და ახალგაზრდული ღონისძიებების დაფინანსების პროგრამიდან (პროგრამული კოდი: 050102).

2. დაფინანსებული პროექტის თანხის ანაზღაურება განხორციელდება ერთ ეტაპად კანონმდებლობით დადგენილი წესის შესაბამისად.

**მუხლი 5.   პროგრამის ადმინისტრირება და მონიტორინგი**

1. პროგრამის ადმინისტრირებას უზრუნველყოფს ზუგდიდის მუნიციპალიტეტის მერიის განათლების, ძეგლთა დაცვის, კულტურის, სპორტის  და ახალგაზრდულ საქმეთა სამსახურის სპორტისა და ახალგაზრდულ საქმეთა განყოფილება, რომელიც ამოწმებს წარმოდგენილი განცხადების შესაბამისობას მოქმედ კანონმდებლობასა და ამ წესთან.
2. განმცხადებელის მიერ ამ წესით განსაზღვრული დოკუმენტაციის არასრულყოფილად წარმოდგენის შემთხვევაში, ზუგდიდის მუნიციპალიტეტის მერიის განათლების, ძეგლთა დაცვის, კულტურის, სპორტის  და ახალგაზრდულ საქმეთა სამსახურის სპორტისა და ახალგაზრდულ საქმეთა განყოფილება ხარვეზის აღმოსაფხვრელად განმცხადებელს განუსაზღვრავს გონივრული ვადას არაუმეტეს 10 სამუშაო დღის ოდენობით. აღნიშნულ ვადაში თუ დაინტერესებული პირი არ წარმოადგენს მოთხოვნილ დოკუმენტაციას, ზუგდიდის მუნიციპალიტეტის მერია უფლებამოსილია მიიღოს გადაწყვეტილება განცხადების განუხილველად დატოვების შესახებ.
3. ამ წესთან და მოქმედ კანონმდებლობასთან  შესაბამისი განცხადებები და მასზე დართული დოკუმენტაცია განსახილველად წარედგინება ზუგდიდის მუნიციპალიტეტის ტერიტორიაზე რეგისტრირებული ახალგაზრდებისთვის ახალგაზრდული პროექტების დაფინანსებისა და თანადაფინანსების მიზნით შექმნილ მუდმივმოქმედ კომისიას.
4. კომისია უფლებამოსილია, მიიღოს გადაწყვეტილება თუ მას ესწრება კომისიის წევრთა ნახევარზე მეტი. კომისია განცხადებებს განიხილავს სხდომაზე და გადაწყვეტილებებს იღებს ღია კენჭისყრით, ხმათა უმრავლესობით.
5. კომისიაზე დგება სხდომის ოქმი, რომელსაც ხელს აწერს სხდომაზე დამსწრე ყველა წევრი.
6. კომისიის სხდომას უნდა ესწრებოდეს განმცხადებელი ან მისი უფლებამოსილი წარმომადგენელი და მოახდინოს პროექტის პრეზენტაცია ან საჭიროების შემთხვევაში წარმოადგინოს დამატებითი დოკუმენტაცია.

**მუხლი 6. ახალგაზრდული პროექტების დაფინანსება/თანადაფინანსების შესახებ გადაწყვეტილების მიღება**

1.პროექტის დაფინანსება/თანადაფინანსება ხორციელდება კომისიის გადაწყვეტილების საფუძველზე  ზუგდიდის მუნიციპალიტეტის მერის ბრძანებით.

**მუხლი 7.   ანგარიშის წარდგენა**

1. განმცხადებელი ვალდებულია პროექტის დასრულებიდან არაუგვიანეს 1 თვის ვადაში წარმოადგინოს ანგარიში (განხორციელებული პროექტის პრეზენტაცია) და მასთან ერთად აქტივობების ამსახველი ფოტო-ვიდეო მასალა, მონაწილეების სარეგისტრაციო ფორმა და თანხის მიზნობრივად გახარჯვის ამსახველი დოკუმენტაცია.
2. დაფინანსებული/თანადაფინანსებული პროექტის მონიტორინგს განახორციელებს ზუგდიდის მუნიციპალიტეტის მერიის განათლების, ძეგლთა დაცვის, კულტურის, სპორტის  და ახალგაზრდულ საქმეთა სამსახურის სპორტისა და ახალგაზრდულ საქმეთა განყოფილების თანამშრომლებისგან შექმნილი ინპექტირების ჯგუფი.

**მუხლი  8.  ცვლილებები და დამატებები**

1. ზუგდიდის მუნიციპალიტეტის ტერიტორიაზე რეგისტრირებული ახალგაზრდებისთვის ახალგაზრდული პროექტების დაფინანსებისა და თანადაფინანსების პროგრამის განხორციელების  წესში ცვლილებებისა და დამატებების  შეტანა შესაძლებელია კომისიის წევრთა ხმათა უმრავლესობით,  მოქმედი კანონმდებლობის შესაბამისად.